Myan ima si ndok ta fo i yiir si pis fiti,
wa ta' ti som Garasin.
A myani Yeso ɗorkyel ta wii kwangi,
unai mawangan nin ima hya ti rin mafwashi,
lang ya ta wii fiyayai wa kyel ames.
Ai Mawangani yis yus tyayan ta kyel fiyayaiyi,
ɗufal si mba no'sus ti shitam wet.
Si wo no'sus ti shitam ra hu sisai,
shak ta andi u ɗwak shitami ya,
awar i shitami ɗwak ya hwak andek-andek.
Ɗeng ndok ɓa u masus ɗama kwa fweng.
Ngang fo' ta reni,
yis ta fiyai hu ɗanggash,
yis gwa'an ti rafo,
yis mbwalangan ti lo' ya ti afyai.
Myan ima ɗing Yeso ta maleng,
unai lang ti tital fur ta wei ames.
Gu' rafo ni,
“Ami ama ta ti yin ya,
a Yeso,
Al i DeeƁwe Mambaitat shak?
I fwalsa ɓurti DeeƁwe,
kan ha fan shum kwa.”
Ɓurti Yeso tuu nyus,
“Langaya na maɗufal mai wii,
ha rin mafwashi!”
Unai Yeso lulus ni,
“A asum ama aweya?”
Unai matussi ni,
“Asum amen a Male'i,
ɓurti ni ma buu.”
Unai rini fwal Yeso ti ambas,
ɓurti kan nggahus ya ta kyeli kwa.
Nasi myan mai,
shini sin ɗing ti nggishash hyang tasi fwere nin.
Rin mufwashani si cu wei ti fwalsus nyai,
“Tuka nin wa kyel i nggishash mii,
hona nin ni langus hai.”
Unai ɓwet ɓa si lang ta nggishi wi,
fo abet rin mufwashani si rangya ta maɗufali wi,
si rang ta nggishashi wi.
Nggishashi shak si ɗor ti tital si fwar ta yiir wi,
si mwat ta wi.
Nggishashi si kol nggal apil (2,000).
Som i ɗing ti nggishi si tital si lang ta ashwaha hu fo i fiselal,
sin lak ti aɗeng ima wisus.
Fo abet ɗufal sin rangya ɓa si ɗing aɗeng ima wisus si.
Ti yes ames ta kyel i Yeso,
si ɗing maɗufal ima ai yis ti rin mafwashii.
Yis amun ta mabel i Yeso,
sok arom yis ta ambe' ames wi,
unai myanat ka'us.
Som ima si ɗing aɗengi,
si lak ɗufal ngga' ima ma rin mafwashi wis cala,
hu ngga' ima nggishashi si rang ta ham wi.
Unai ɗufali si fur fwal ti Yeso ɓa u honus ashwa ames.
Myan ima Yeso yis mulang ta kwang i ham ɓa u wis,
unai maɗufal ima wis cala ta wangani,
fwalus ɓa si wa tikul.
Unai Yeso matussi kwa,
shak ta andi nyus,
“Ɓwa wur kyel i somma,
ha lakus mbaitat i aɗeng ima Deembai masai,
hu ngga' ima ɗing shum asai ta.”
Unai maɗufali wa Dekapolis,
lak mbayai i ɗamam ima Yeso masusi,
ɗufal shak si shok na fwai.